Geskiedenis | Andrew Murray-Prys
Afrikaanse Christelike Boeke
Afrikaanse Christelike Joernalistiek
Afrikaanse Teologiese Artikels
Afrikaanse Teologiese Boeke
Christelike en Teologiese Boeke
Op 9 Mei 1978 het die gemeenskap van Wellington die 150ste herdenking van die geboortedag van dr Andrew Murray op ’n gepaste wyse gevier. Andrew Murray was van 1871 tot 1917 die predikant van die NG Gemeente Wellington. Hy het hom ook onderskei as ’n produktiewe skrywer van Christelike boeke. Daar het ongeveer 250 boeke uit sy pen gevloei. Talle daarvan is in verskillende tale vertaal en word vandag nog wyd en syd in die wêreld versprei en gelees.
Tydens die feesvieringe het die gedagte by dr Frits Gaum, in daardie stadium die uitvoerende direkteur van Bybelkor, ontstaan om ’n prys in die lewe te roep vir die bekroning van Christelike publikasies van hoogstaande gehalte. Hierdie prys sou die naam van Andrew Murray dra om erkenning te verleen aan die groot invloed wat Murray as skrywer en godsman in Suid-Afrika en die wêreld gehad het.
Die aanvoorwerk vir die stigting van die Andrew Murray-Prysfonds is deur die Wamakersvalleise Kultuurraad gedoen. Dr Gaum was voorsitter van hierdie liggaam. Talle instansies is genader om aan die stigting van die Prysfonds deel te neem. Elke deelnemende instansie moes ’n inleggeld van R2 200 tot die Fonds bydra. Die konstitueringsvergadering is op Donderdag, 29 November 1979, in die raadsaal van die Hugenote-Kollege op Wellington gehou.
Die volgende persone het as stigterslede die eerste vergadering van die Beheerraad bygewoon:
Mnr Timo Crous (Christelike Uitgewersmaatskappy; Stigting F&R Crous)
Mnr AG du Toit (Boland Bank)
Dr SJ Eloff (Algemene Jeugkommissie van die NG Kerk)
Dr FM Gaum (Wamakersvalleise Kultuurraad)
Ds JWL Gebhardt (NG Gemeentes, Wellington)
Mnr IB Kasselman (NG Kerkboekhandel, Transvaal)
Ds HJ Linde (Bybelkor)
Mnr WL Maree (Voorligter-Trustfonds)
Mnr E Smit (Wellingtonse Onderwyserskollege)
Prof PR van Dyk (Hugenote-Kollege)
Die Murray-familie het ook as deelnemende instansie toegetree, maar nòg ds RB Murray (primarius) nòg prof AH Murray (sekundus) kon die vergadering bywoon.
Die volgende persone het die eerste Dagbestuur gevorm:
Dr FM Gaum (voorsitter)
Prof PR van Dyk (ondervoorsitter)
Mnr E Smit (bykomende lid)
Ds HJ Linde (dien ampshalwe as verteenwoordiger van Bybelkor as die sekretaris)
NUWE LEDE TOEGEVOEG
Deur die jare is ander instansies deurlopend genooi om as deelhebbers tot die Prysfonds toe te tree. Die volgende instansies het met verloop van tyd toegetree, hoewel nie almal lede in die Beheerraad/Ledevergadering benoem het nie:
1980: Trio-Rand (SA) Bpk.
1980: Vox-Viva (Edms.) Bpk.
1981: Die FAK
1981: Die ATKV
1984: Die Helpmekaar-Studiefonds
1985: Die Sinodale Kommissie vir Publikasies en Kommunikasie van die NG Sendingkerk
1986: Die Vereniging vir Christelike Hoër Onderwys
1987: Die Tydskriftemaatskappy van die NG Kerk
1993: Kuratorium, Teologiese Kweekskool, Stellenbosch
1999: Die Christelike Lektuurfonds
1999: NG Gemeente, Kaapstad (Groote Kerk)
1999: Carpe Diem-Uitgewers
2008: Fakulteit Teologie, Universiteit Pretoria
2008: Fakulteit Teologie, Universiteit Vrystaat
2012: Fakulteit Teologie, Universiteit Stellenbosch
2016: Fakulteit Teologie, Noordwes-Universiteit
DIE INSTELLING VAN DIE ANDREW MURRAY-DESMOND TUTU-PRYS
Op 8 September 2006 kondig die Beheerraad van die Andrew Murray-prysfonds aan dat, afgesien van die Andrew Murray-prys vir Afrikaanse media, ‘n nuwe reeks media-pryse voortaan gereeld toegeken gaan word. Die nuwe pryse – vir godsdienstige en teologiese boeke, Christelike joernalistiek, radio- en klank-en-beeld-produksies in alle amptelike tale van Suid-Afrika – sou bekend staan as die “Andrew Murray-Desmond Tutu-pryse”.
Die Beheerraad was verheug dat emeritus-aartsbiskop Desmond Tutu ingestem het dat sy naam aan hierdie pryse verbind word. Die koppeling van sy naam aan dié van die bekendste NG Kerk-predikant van die 19de en vroeë 20ste eeu, kan gesien word as ‘n besondere gebaar van versoening. Terwyl Murray en Tutu uit verskillende tye, verskillende kerklike en teologiese tradisies en verskillende dele van die Suid-Afrikaanse samelewing kom, word hiermee gesê dat ons gemeenskaplike geloof in Jesus Christus uiteindelik alle ander verskille te bowe gaan. Daarmee saam is Andrew Murray en Desmond Tutu, wat albei talle teologiese boeke geskryf het, voorbeelde van mense wat die media in hulle tyd op ‘n besondere wyse benut het. Albei het ook opgestaan teen onreg – Murray teen die Britse oorlog teen die Boererepublieke aan die begin van die vorige eeu, Tutu teen die stelsel van apartheid later in dieselfde eeu. Sowel Murray as Tutu is in die Suid-Afrikaanse geskiedenis mense van besondere integriteit en geloofsmoed. Murray was in sy tyd internasionaal bekend vir sy talryke publikasies wat vandag nog gelees word, en Tutu het onder meer die Nobelprys vir Vrede ontvang.
Die Andrew Murraypryse, wat al sedert 1980 toegeken word, sou in die toekoms steeds Christelike en teologiese werke in Afrikaans bekroon. Vir die Andrew Murray-Desmond Tutu-pryse sou Christelike mediawerk in al die amptelike tale van die land in aanmerking kom, met die enigste vereiste dat die skrywers of produsente daarvan Suid-Afrikaanse burgers moet wees (dubbele burgerskap is in orde).
DIE INSTELLING VAN DIE DESMOND TUTU-GERRIT BRANDPRYS
Op 22 Mei 2014 is aangekondig dat ‘n nuwe prys, die Desmond Tutu-Gerrit Brandprys vir Opkomende Skrywers, ingestel word. Dié prys staan, soos die Andrew Murray-Desmond Tutuprys, in die teken van versoening. Gerrit Brand was ‘n briljante teoloog verbonde aan die teologiese fakulteit van die Universiteit Stellenbosch en is in Maart 2013 op 42-jarige leeftyd aan kanker oorlede.
Spesiale toekennings/eerbewyse word ook van tyd tot tyd gemaak vir persone wat besondere bydraes tot die Christelike media gelewer het.
Die administrasie van die Prysfonds word deur Bybel-Media en Christelike Lektuurfornds op Wellington behartig.